b'\n_START_ARTICLE_\nRajko \xc5\xa0tolfa\n_START_SECTION_\n\xc5\xbdivljenje in delo\n_START_PARAGRAPH_\nMed drugo svetovno vojno je obiskoval vi\xc5\xa1jo navti\xc4\x8dno \xc5\xa1olo v Trstu (1942-1944), vendar je sredi drugega letnika od\xc5\xa1el v partizane. Kot borec ju\xc5\xbenoprimorskega odreda je bil te\xc5\xbeko ranjen in ujet. Iz tr\xc5\xbea\xc5\xa1ke bolni\xc5\xa1nice je bil odpu\xc5\xa1\xc4\x8den marca 1945, nekaj \xc4\x8dasa se je skrival, konec aprila pa se ponovno pridru\xc5\xbeil partizanom, ter bil 15. maja zaradi invalidnosti odpu\xc5\xa1\xc4\x8den iz vojske. Po kon\xc4\x8dani vojni je napravil izpite na ekonomski srednji \xc5\xa1oli in se zaposlil v Se\xc5\xbeani. Ob delu je kon\xc4\x8dal vi\xc5\xa1jo ekonomsko \xc5\xa1olo v Mariboru (1962) in se \xc5\xa1e istega leta zaposlil kot vodja splo\xc5\xa1ne slu\xc5\xbebe v podjetju Elektro Se\xc5\xbeana. Na tem delavnem mestu je ostal do leta 1979, ko se je upokojil._NEWLINE_\xc5\xa0tolfa je bil \xc5\xbee med vojno aktiven nogometa\xc5\xa1, od junija do decembra leta 1943 je kljub mladosti ob\xc4\x8dasno igral za \xc4\x8dlansko ekipo Triestina v italijanski prvi nogometni ligi. Po osvoboditvi je bil avgusta 1945 med ustanovitelji nogometnega kro\xc5\xbeka v okviru prosvetnega dru\xc5\xa1tva v Se\xc5\xbeani. Vsa leta je bil aktiven nogometni funkcionar, med drugim je bil v letih 1966-1970 predsednik nogometne podzveze Primorske. Delal je tudi v organih Nogometne zveze Slovenije in v letih 1976-1990 tudi v Nogometni zvezi Jugoslavije. Leta 1982 je vodil mlado nogometno reprezentanco Jugoslavije na svetovnem prvenstvu mladih v Mehiki, 1984 pa je bil vodja nogometne reprezentance na XXIII. olimpijadi moderne dobe v Los Angelesu, ki je osvojila bronasto medaljo. Leta 2003 so po njem imenovali \xc5\xa1tadion v Se\xc5\xbeani.'